Aokigahara
Aokigahara (japāņu: 青木ヶ原 — 'zilo koku pļava') jeb Dzjukaja (japāņu: 樹海, Jukai, — 'koku jūra'), ir mežs, kas atrodas Fudzi kalna ziemeļrietumu nokalnē, Honsju salā, Japānā. Mežs plešas 30 kvadrātkilometrus uz sacietējušas lavas, kas izvirda pēdējā lielajā Fudzi kalna izvirdumā mūsu ēras 864. gadā. Aokigaharas rietumu mala, kur atrodas vairākas alas, kas ziemā piepildās ar ledu, ir populārs tūristu un skolēnu ceļojumu galamērķis. Atsevišķās Aokigaharas daļās ir ļoti biezs mežs un porainais lavas iezis labi absorbē skaņu, veicinot vientulības sajūtu, ko daži apmeklētāji piedēvē mežam. Mežs vēsturiski uzskatīts kā Jurei (mirušo spoki japāņu mitoloģijā) mājvieta. Apmēram kopš 20. gadsimta 60. gadiem Aokigahara saistās ar pašnāvībām, galu galā angļu valodā iegūstot segvārdu Suicide Forest (Pašnāvību mežs) un iegūstot reputāciju kā viena no pasaulē visbiežāk izmantotajām pašnāvību vietām. Tāpēc zīmes dažu taku sākumos mudina pašnāvniekus domāt par savām ģimenēm un sazināties ar pašnāvību novēršanas asociāciju.